पटना हाई कोर्ट कैमूर के डीएम अरविन्द कुमार सिंह के जेल भेजलस
पटना – पटना हाई कोर्ट के आदेश प कैमूर के डीएम अरविंद कुमार सिंह के एक दिन खातिर जेल भेज दिहल गईल। उनुका प कोर्ट के आदेश ना माने के आरोप बाटे।
एकरा से पहिले कोर्ट अपना आदेश में कैमूर के डीएम के निर्देश देले रहे कि उ एगो रिटायर्ड फौजी अधिकारी के सेट्टल्मेंट में मिलल 1.63 एकड़ जमीन के ओकरा नाम से ट्रान्सफर करत ओकरा कब्जा में दिहल जाए। अरविंद कुमार कोर्ट के आदेश के तय समय-सीमा में ना पूरा कईले अवुरी ए मामला में फरियादी रिटायर्ड फौजी अफसर सुरेश कुमार सिंह के फेर से कोर्ट के शरण में जाए के परल।
जानकारी के मुताबीक बिहार में फौजी अधिकारी के रिटायरमेंट के बाद से 1.63 एकड़ जमीन देवे के प्रावधान बाटे। एही प्रावधान के तहत सुरेश कुमार सिंह कैमूर जिला प्रशासन से अपना हिस्सा के 1.63 एकड़ जमीन के मांग कईले।
साल 2009 से लगातार सुरेश सिंह जिला प्रशासन से अपना अर्जी के पूरा करे निहोरा करतारे। लेकिन जिला प्रशासन गुंग, बहिर बन गईल अवुरी सुरेश के अर्जी जाहां से शुरू भईल रहे, उहें रह गईल। मजबूरी में उनुका कोर्ट के दुवार खटखटावे के परल, अवुरी पहिले साल में कोर्ट सुरेश के पक्ष में फैसला सुना देलस।
लेकिन, कहानी एहिजे नईखे खतम होखत। कोर्ट के आदेश अवुरी कई बार चेतवला के बावजूद कैमूर जिला प्रशासन प कवनो असर ना परल। जिला प्रशासन के कोर्ट के आदेश के बावजूद ए मामला में कवनो कारवाई ना कईलस।
एकरा बाद जब फरियादी कोर्ट के बतवले कि, कोर्ट के आदेश के बावजूद कैमूर जिला प्रशासन के प कवनो असर नईखे परत त, कोर्ट जिला के डीएम के खुद कोर्ट में हाजिर होखे के आदेश देलस। जेकरा बाद उनुका के हिरासत में लेवे के आदेश के संगे एक दिन खातिर जेल भेज दिहल गईल।
एकरा अलावे, कोर्ट राज्य मुख्य सचिव के आदेश देले बा कि अयीसन सभ डीएम लोगन के सूची ओकरा के सउपल जाए, जवन लोग 2009 के बाद से अब तक कोर्ट के आदेश के पूरा नईखन कईले।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva